18
Be soldad nchaꞌbesen Jesús
(Mt. 26:47-56; Mr. 14:43-50; Lc. 22:47-53)
1 Leꞌa gor na li mtayadiꞌizhno Jesús Dios, cha utoꞌo xa nchaꞌano xa be xmen xa stub toꞌo yoꞌow nsaleaꞌ Cedrón, sa nde dub lenya. Cha uyote bexa sa wa. 2 Leꞌa Judas xa na yun cuent Jesús no nchandoꞌ sa wa, geal leꞌa Jesús sianla biaj mbiꞌi be xmen na sa wa. 3 Ngol gor leꞌa Judas nchaꞌanola pla be soldad no stapla bexa nlaꞌach niꞌi ten Dios, bexa na mtuꞌub be uleꞌay nibeꞌe nsea bexa fariseo. Leꞌa bexa wa noꞌo be xeꞌa aceit no xeꞌa ged no spad. 4 Ná leꞌa Jesús yá uniꞌíka xtaꞌan yasea xa, ta weꞌe utoꞌo xa ndab xa ndoꞌ bexa wa:
—¿Ton nkwaꞌan bega?
5 Leꞌa bexa wa cha ukaꞌab ndab:
—Leꞌa besa nkwaꞌan Jesús xa gezh Nazaret.
Leꞌa Jesús cha ndab:
—Leꞌa ta wa naꞌ.
Leꞌa Judas xa na nseayun cuent Jesús no nsoꞌ lat bexa wa. 6 Leꞌa gor na li ndab Jesús: “Leꞌa ta wa naꞌ”, leꞌa bexa wa cha msatatsoꞌobe, cha ulayat bexa ndoꞌ yo. 7 Leꞌa Jesús cha unabdiꞌizhgal ndab:
—¿Ton nkwaꞌan bega?
Leꞌa bexa cha ndabgal:
—Nkwaꞌan besa Jesús xa Nazaret.
8 Leꞌa Jesús cha ndab:
—Leꞌa naꞌ ndápka leꞌa ta wa naꞌ. Leꞌa tal bega naꞌ ndee nkwaꞌan, blaꞌa bega yaꞌ bexa ndee.
9 Li ndab Jesús ndontsa itid‑a lak ndab leꞌaka Jesús ndoꞌ Xus xa, leꞌa bexa na msaꞌa Dios ndoꞌ Jesús, ni dub bexa lá isabgix. 10 Weꞌe leꞌa Simón Pedr cha uloꞌo spad ten na, cha ulobtoꞌog xa nchaꞌ xa nsaleaꞌ Malco, ta lad gaꞌal. Leꞌa Malco wa dub xa ndun tiꞌin ndoꞌ uleꞌay ndon leꞌa nsak. 11 Leꞌa Jesús cha ndab ndoꞌ Pedr:
—Ulochaꞌaw spad ten lu. ¿Lá iniꞌí lu zha leꞌa naꞌ nsabndoꞌ itiꞌid be gealkweaꞌ ndab Xus naꞌ itiꞌid naꞌ wa?
Bexa mbiꞌi Jesús ndoꞌ Anás
(Mt. 26:57-58; Mr. 14:53-54; Lc. 22:54)
12 Weꞌe leꞌa be soldad no xa nibeꞌe ten bexa wa no bexa nlaꞌach niꞌi ten Dios cha usen bexa Jesús no mxi bexa yaꞌa xa. 13 Cha mbiꞌi bexa Jesús ndon ned ndoꞌ xa nsaleaꞌ Anás, xuszhaꞌap Caifás, xa nak uleꞌay ndon leꞌa nsak tiemp weꞌe. 14 Leꞌa Caifás wa xa na ndabka ndoꞌ bexa judio mas wen gat dubtsa men sakndoꞌ itea bexa.
Pedr ndab leꞌa lá nchandoꞌ Jesús
(Mt. 26:69-70; Mr. 14:66-68; Lc. 22:55-57)
15 Leꞌa Simón Pedr cha usankea tsoꞌo Jesús. Leꞌa stub xmen Jesús nchaꞌano Pedr nchandoꞌ xa nak uleꞌay ndon leꞌa nsak, cha uyoꞌono xa Jesús tale ten niꞌi ten uleꞌay wa. 16 Parea leꞌa Pedr myansoꞌ tsoꞌo juer toꞌo puert wa. Weꞌe leꞌa stub xmen Jesús xa na nchandoꞌ uleꞌay wa, cha utoꞌo mbidiꞌizhno xagots nlaꞌach toꞌo puert wa, ndontsa no Pedr uyote. 17 Leꞌa xa nlaꞌach toꞌo puert wa cha ndab ndoꞌ Pedr:
—¿Lid no ga dub xmen xabgiꞌi baꞌ zha?
Leꞌa Pedr cha ndab:
—Leꞌa naꞌ naꞌanpa no xa wa.
18 Leꞌa zha wa kwal, ta weꞌe leꞌa bexa ndun tiꞌin ndoꞌ uleꞌay wa no bexa nlaꞌach niꞌi ten Dios mkwaꞌa giꞌ, cha ndeubizh bexa. Leꞌa lat bexa wa no Pedr nsoꞌubizh.
Uleꞌay ndon leꞌa nsak wa unabdiꞌizh ndoꞌ Jesús
(Mt. 26:59-66; Mr. 14:55-64; Lc. 22:66-71)
19 Leꞌa Anás xa ngok uleꞌay ndon leꞌa nsak wa cha unabdiꞌizh ndoꞌ Jesús ná ton be xmen Jesús, no xtaꞌan mluu Jesús be men. 20 Leꞌa Jesús cha ukaꞌab ndab:
—Leꞌa ta mluu naꞌ wa mbidiꞌizh naꞌ ndoꞌ gaꞌal be men len be niꞌi sa ndaꞌutsid bexa wa no tale ten niꞌi ten Dios, sa nzhealbe iteanak bexa judio. Naꞌanpa xgaꞌach nluu naꞌ be men. 21 ¿Ta weꞌe xtaꞌan nabdiꞌizh ga ndoꞌ naꞌ xtaꞌan mluu naꞌ? Ndi nsabndoꞌ inabdiꞌizh ga ndoꞌ bexa mbiꞌín ta mluu naꞌ wa ná xtaꞌan mbidiꞌizh naꞌ ndoꞌ bexa. Leꞌa bexa uniꞌíka‑yá.
22 Leꞌa gor na li ndab Jesús, leꞌa dub men nsoꞌ sa wa cha utichyaꞌa ndoꞌ Jesús, leꞌa xa dub xa nlaꞌach niꞌi ten Dios. Cha ndab xa ndoꞌ Jesús:
—¡Naꞌanpa li nsabndoꞌ ikaꞌab lu ndoꞌ uleꞌay ndon leꞌa nsak baꞌ!
23 Leꞌa Jesús cha ndab:
—Tal leꞌa naꞌ ugap ndáp, gud ga ná xtaꞌan lid leꞌa ndáp naꞌ. Ná tal naꞌ leꞌakaga ndáp, ¿xtaꞌan ngi utichyaꞌa ga ndoꞌ naꞌ zha?
24 Weꞌe litsa nchii Jesús leꞌa Anás mtuꞌub xa ndoꞌ Caifás, xa nak uleꞌay ndon leꞌa nsak.
Pedr ndab stop biaj leꞌa lá nchandoꞌ Jesús
(Mt. 26:71-75; Mr. 14:69-72; Lc. 22:58-62)
25 Ndalen li nsoꞌubizhnota Pedr bexa wa, leꞌa dub xa cha unabdiꞌizh ndoꞌ Pedr ndab:
—¿Lid no go xmen xabgiꞌi baꞌ zha?
Leꞌa Pedr cha ndabgal:
—Leꞌa naꞌ naꞌanpa xmen xa baꞌ.
26 Leꞌa sa wa no dub xa ndun tiꞌin ndoꞌ uleꞌay ndon leꞌa nsak wa nsoꞌ, dub ltsaꞌa xa na ulobtoꞌog Pedr nchaꞌ na wa. Cha ndab xa ndoꞌ Pedr:
—¿Naꞌanpa go ta uní naꞌ lenya wa no xabgiꞌi baꞌ zha?
27 Leꞌa Pedr cha ndabgal stub biaj:
—Leꞌa naꞌ naꞌanpa leꞌa ta wa.
Leꞌa gor wa leꞌa dub boy cha utezh.
Jesús nsoꞌ ndoꞌ Pilat
(Mt. 27:1-2,11-14; Mr. 15:1-5; Lc. 23:1-5)
28 Leꞌa gor yá nsayatla xeꞌa, cha utoꞌono bexa Jesús ta lid Caifás, mbiꞌi bexa Jesús ta lid Pilat, sa nsaleaꞌ pretorio. Parea leꞌa bexa nibeꞌe ten bexa judio naꞌanpa yatebe len niꞌi wa, leꞌa tal leꞌa bexa yate sa wa leꞌa bexa gak bzhiꞌik ndoꞌ Dios, cha lá yoo gan gaw bexa ta ten ujest Pascua. 29 Ta weꞌe leꞌa Pilat ndi utoꞌo gast sa ndebe bexa, cha ndab xa ndoꞌ bexa wa:
—¿Xtaꞌan nsake bega xa ndee zha?
30 Leꞌa bexa wa cha ukaꞌab ndab:
—¡Tal leꞌa xa baꞌ naꞌanpa xa ugap, leꞌa besa naꞌanpa yun cuent xa ndoꞌ ga!
31 Weꞌe leꞌa Pilat cha ndab:
—Biꞌi bega xa. Cha binno bega xa lak nibeꞌe ley ten bega.
Leꞌa bexa wa cha ndabbe ndoꞌ Pilat:
—Leꞌa bega xa Roma naꞌanpa ulaꞌa gut besa dub men.
32 Li ngok cumplir ta mbidiꞌizh Jesús xteꞌe gat Jesús ndoꞌ cruz. 33 Weꞌe leꞌa Pilat cha myoꞌogal len lid na, cha utezh xa Jesús, cha ndab xa:
—¿Lu nak xa nibeꞌe ten bexa judio zha?
34 Leꞌa Jesús cha ukaꞌab ndab:
—¿Gotsa mbinbeꞌe ta wa zha? ¿Nati stub men mbidiꞌizh‑a ndoꞌ ga?
35 Leꞌa Pilat cha ndab:
—Leꞌa naꞌ ndee naꞌanpa xa judio. Leꞌa be ltsaꞌa lu xa judio no be uleꞌay nibeꞌe wa myun cuent lu ndoꞌ naꞌ. ¿Xtaꞌan mbin lu zha?
36 Leꞌa Jesús cha ukaꞌab ndab:
—Leꞌa naꞌ naꞌanpa nibeꞌe lak nibeꞌe bexa ndoꞌ gizhliyo ndee. Leꞌa tal naꞌ li nibeꞌe, leꞌa be xmen naꞌ leꞌa kuyobe ndontsa naꞌanpa yak cuent naꞌ ndoꞌ yaꞌa bexa judio. Parea leꞌa naꞌ naꞌanpa li nibeꞌe.
37 Leꞌa Pilat cha ndab:
—¿Nat zha xa nibeꞌeka lu?
Leꞌa Jesús cha ukaꞌab ndab:
—Leꞌa go ndab leꞌa naꞌ nak xa nibeꞌe wa. Leꞌa naꞌ ngol, no ndal naꞌ ndoꞌ gizhliyo ndee ndontsa gudiꞌizh naꞌ gealngea ndoꞌ be men. Leꞌa tal ton nkwaꞌan gealngea, leꞌa xa wa isakyoꞌón ta ndáp naꞌ.
38 Leꞌa Pilat cha ndab:
—¿Xtaꞌan gealngea wa zha?
Pilat ndab gat Jesús
(Mt. 27:15-31; Mr. 15:6-20; Lc. 23:13-25)
Tsoꞌo na li ndab Pilat, cha utoꞌogal xa sa ndebe be men wa, cha ndab xa:
—Leꞌa naꞌ lá ngaizheal ni dub ke ten xa ndee. 39 Leꞌa lak nak costumbr ten bega itea liꞌin zha ndal ujest Pascua leꞌa naꞌ ngo dub men litgiꞌib dub xa inab bega. ¿Nat nlad bega ula naꞌ xa nak xa nibeꞌe ten bega xa judio zha?
40 Weꞌe leꞌa iteagal bexa ugeꞌ ndab:
—¡Naꞌanpa ulaꞌa ga xa baꞌ! ¡Bgoꞌo ga ndi Barrabás!
Leꞌa Barrabás wa dub waꞌan.